b'\n_START_ARTICLE_\nLinja 3 (Ateenan metro)\n_START_SECTION_\nHistoria\n_START_PARAGRAPH_\nLinja 3 kehittyi Linjasta 2, jonka oli alun perin tarkoitus haarautua S\xc3\xbdntagma-aukiolta kahteen suuntaan. Toinen n\xc3\xa4ist\xc3\xa4 haaroista muuttui kuitenkin suunnitelmissa erilliseksi linjaksi, jonka piti alkuper\xc3\xa4isten suunnitelmien mukaan kulkea Aig\xc3\xa1leosta G\xc3\xa9rakakseen. 1980-luvun lopulla hyv\xc3\xa4ksyttiin osuuden Kerameik\xc3\xb3s \xe2\x80\x93 Ethnik\xc3\xad \xc3\x81myna rakentaminen. My\xc3\xb6hemmin linjaa p\xc3\xa4\xc3\xa4tettiin jatkaa lentokent\xc3\xa4lle saakka. Erillisen radan rakentaminen ei kuitenkaan ollut kannattavaa, joten loppuosassa rata p\xc3\xa4\xc3\xa4tettiin yhdist\xc3\xa4\xc3\xa4 junarataan._NEWLINE_Metrolinjan ensimm\xc3\xa4inen osuus S\xc3\xbdntagma \xe2\x80\x93 Ethnik\xc3\xad \xc3\x81myna avattiin 28. tammikuuta 2000. V\xc3\xa4lill\xc3\xa4 Monastir\xc3\xa1ki\xe2\x80\x93S\xc3\xbdntagma rakennust\xc3\xb6iss\xc3\xa4 oli suuria hidasteita sek\xc3\xa4 maaper\xc3\xa4n laadun ett\xc3\xa4 lukuisten antiikin aikaisten arkeologisten l\xc3\xb6yd\xc3\xb6sten vuoksi. Osuus avautui lopulta vuonna 2003. T\xc3\xa4m\xc3\xa4n j\xc3\xa4lkeen linjaa on laajennettu sek\xc3\xa4 it\xc3\xa4\xc3\xa4n lentokent\xc3\xa4lle ett\xc3\xa4 l\xc3\xa4nteen Ag\xc3\xada Varv\xc3\xa1raan (asema Ag\xc3\xada Mar\xc3\xadna). Yhteys lentokent\xc3\xa4lle avautui aivan Ateenan olympialaisten alla 30. hein\xc3\xa4kuuta 2004._NEWLINE_Linjan noin 7,6 kilometri\xc3\xa4 pitk\xc3\xa4n laajennoksen Ag\xc3\xada Mar\xc3\xadnan asemalta Pireukseen rakennusty\xc3\xb6t alkoivat vuonna 2012 ja laajennoksen on tarkoitus valmistua vuonna 2020. Laajennos yhdist\xc3\xa4\xc3\xa4 Pireuksen sataman lentoasemaan suoralla metrolinjalla, kun t\xc3\xa4h\xc3\xa4n asti linjaa on t\xc3\xa4ytynyt vaihtaa Monastir\xc3\xa1kin asemalla.\n_START_SECTION_\nTekniikka\n_START_PARAGRAPH_\nLinja 3 on tavallista metrolinjaa it\xc3\xa4p\xc3\xa4\xc3\xa4ss\xc3\xa4 Douk\xc3\xadssis Plakent\xc3\xadas -asemalle saakka. Siell\xc3\xa4 linja yhdistyy proastiak\xc3\xb3s-paikallisjunien k\xc3\xa4ytt\xc3\xa4m\xc3\xa4\xc3\xa4n rautatiehen, joka jatkaa lentoasemalle. T\xc3\xa4m\xc3\xa4n osuuden pituus on 21 kilometri\xc3\xa4, ja sill\xc3\xa4 on nelj\xc3\xa4 asemaa (Pall\xc3\xadni, Paian\xc3\xada-K\xc3\xa1ntza, Korop\xc3\xad ja Aerodr\xc3\xb3mio), jotka ovat metrojunien ja paikallisjunien yhteisess\xc3\xa4 k\xc3\xa4yt\xc3\xb6ss\xc3\xa4. Osa Linjan 3 kalustosta toimii kahdella s\xc3\xa4hk\xc3\xb6j\xc3\xa4rjestelm\xc3\xa4ll\xc3\xa4 (750 V dc ja 25KV ac), niin ett\xc3\xa4 kyseiset metrojunat voivat kulkea loppumatkan samoja raiteita yhdess\xc3\xa4 paikallisjunien kanssa. Osa keskustan suunnasta tulevista junista sen sijaan j\xc3\xa4\xc3\xa4 Douk\xc3\xadssis Plakent\xc3\xadas -asemalle, eiv\xc3\xa4tk\xc3\xa4 jatka lentoasemalle saakka.'